હા…. રભો અમારી કોલોનીનો દેશી કૂતરો હતો. તેનું નામ રભો કોઈએ રાખ્યું ન હતું – પડી ગયું હતું. કૉલોનીમાં કૂતરી વિયાઈ એટલે મિત્રો વચ્ચે ગલૂડિયાં પાળવાની બાળકોની દુનિયાની રસમ હતી. ‘એડોપ્ટ’ દત્તક શબ્દ અને તેનો અર્થ તો મોટા થયા પછી સાંભળ્યો. ગલૂડિયાંઓને મિત્રો વચ્ચે વહેંચી તેમની સંભાળ લેવાની જવાબદારી અમે સ્વેચ્છાએ સંભાળતા. પોતે પાળેલ ગલૂડિયું વધારે તંદુરસ્ત બને, સારું દેખાય એ માટે મિત્રોમાં હરિફાઈ રહેતી.